Anklager krævede flere års fængsel til forældrepar.

Anklager Peter Rask mener, at dommene på fem måneders fængsel til et forældrepar for årelang mishandling af familiens nu 13-årige datter, er for mild. - Pigen har gennem fire år været udsat for særdeles ydmygende oplevelser. Hun er blevet slået og sparket, og hun har fået at vide, at hun er uønsket, lyder det fra Peter Rask, der havde krævet forældrene idømt flere års fængsel. - Sidste år blev et forældrepar fra Århus idømt seks måneders fængsel for såkaldt almindelig vold mod deres børn. I denne sag var volden grovere og mere langvarig, og derfor er fem måneders fængsel en mild dom, siger han. Det er nu op til statsadvokaten, om dommen skal ankes. /ritzau/